C 61/32
EL
Επίσημη Εφημερίδα της Ευρωπαϊκής Ένωσης
4.2.2022
26. τονίζει την ανάγκη να διασφαλιστεί ότι τα ελαττωματικά προϊόντα θα επαναχρησιμοποιούνται ή θα επισκευάζονται κατά κύριο λόγο, αντί να απορρίπτονται, υπό την προϋπόθεση ότι αυτό δεν συνεπάγεται υπονόμευση των δικαιωμάτων των καταναλωτών και ότι η χρήση ή επισκευή δεν έχει ως αποτέλεσμα την παραγωγή προϊόντων χαμηλότερης ποιότητας· 27. προβάλλει την ανάγκη, αφενός, να διασφαλιστεί η διαθεσιμότητα ανταλλακτικών, με κατάλληλη μέριμνα ώστε τα προϊόντα να μπορούν να επισκευάζονται και το σχετικό κόστος να μην αποθαρρύνει τον καταναλωτή από την επισκευή και, αφετέρου, να γίνονται σεβαστά τα δικαιώματα των καταναλωτών ως προς τη συμμόρφωση και την ασφάλεια των προϊόντων· συνιστά στην Επιτροπή να εξετάσει ποια μέτρα πρέπει να ληφθούν για να καταστεί αυτό εφικτό· 28. ενθαρρύνει την Επιτροπή να εξετάσει, στο πλαίσιο της αναθεώρησης της οδηγίας για τις πωλήσεις αγαθών, τον τρόπο περαιτέρω προώθησης της επισκευής και της ενθάρρυνσης πιο βιώσιμων «κυκλικών» προϊόντων με σεβασμό των δικαιωμάτων των καταναλωτών και της οικονομικής ισορροπίας μεταξύ καταναλωτή και επιχειρηματία· 29. τονίζει τη σημασία του ρόλου των τοπικών και των περιφερειακών αρχών σε αυτόν τον τομέα και, συνεπώς, την ανάγκη προώθησης νέων καταναλωτικών προτύπων και συμπεριφορών σε τοπικό και σε περιφερειακό επίπεδο, όπως η συνεργατική οικονομία· 30. συνιστά τη στήριξη επιχειρηματικών μοντέλων για την αγορά μιας υπηρεσίας και όχι ενός αγαθού, ενθαρρύνοντας τις επισκευές και τις ενέργειες των οργανώσεων της κοινωνικής οικονομίας και των αγορών μεταχειρισμένων προϊόντων· 31.
τονίζει την ανάγκη καταγραφής των τοπικών ορθών πρακτικών στον τομέα των επισκευών και της κυκλικής οικονομίας·
32. τονίζει τη σημασία της επέκτασης του πεδίου των τοπικών δράσεων στον τομέα της κατανάλωσης προς μια οικονομία των υπηρεσιών, για παράδειγμα στον τομέα της ανακαίνισης κτιρίων και της προσαρμογής των κατοικιών των καταναλωτών σε μια πιο πράσινη και ψηφιακή κοινωνία, ιδίως μέσω της ενίσχυσης των εργαλείων ενημέρωσης των καταναλωτών· 33.
επικροτεί τις πρωτοβουλίες στήριξης των τοπικών επιχειρήσεων με στόχο τη βελτίωση της θέσης των καταναλωτών στην αγορά, την προστασία του περιβάλλοντος και την προώθηση του βιοτεχνικού κλάδου· 34. τονίζει το ρόλο που μπορούν να διαδραματίσουν οι περιφερειακές και οι τοπικές αρχές στον τομέα της ενημέρωσης και της επιμόρφωσης των καταναλωτών· 35.
αναδεικνύει τη σημασία αποτελεσματικών λύσεων, εύκολα κατανοητών και εφαρμόσιμων από τους καταναλωτές·
36.
επικροτεί τη βούληση της Επιτροπής να συνεργαστεί με τους οικονομικούς φορείς για να τους ενθαρρύνει να δεσμευθούν εθελοντικά σε δράσεις βιώσιμης κατανάλωσης που υπερβαίνουν τις νομικές υποχρεώσεις· 37. τονίζει την ανάγκη να διευρυνθεί η οδηγία για τον οικολογικό σχεδιασμό, έτσι ώστε να συμπεριλάβει τα συνδεόμενα με την ενέργεια προϊόντα, να επεκταθεί σε ευρύτερο φάσμα προϊόντων με υψηλό περιβαλλοντικό αντίκτυπο, καθώς και να συμπεριλάβει μέτρα για την πρόληψη της δημιουργίας αποβλήτων· 38.
υποστηρίζει σθεναρά τη δημοσίευση της πρωτοβουλίας για τα βιώσιμα προϊόντα, ώστε να αναδειχθούν σε πρότυπα, αντιμετωπίζοντας έτσι την πρόωρη απαξίωση και προωθώντας την ανθεκτικότητα· 39. καλεί την Ευρωπαϊκή Επιτροπή, τα κράτη μέλη και τις τοπικές και τις περιφερειακές αρχές να θεσπίσουν χρηματοδοτικά κίνητρα στο πλαίσιο του σχεδίου ανάκαμψης της ΕΕ με τέτοιο τρόπο ώστε να διασφαλίζεται μακροπρόθεσμη οικονομική, κοινωνική και περιβαλλοντική πρόοδος, και με παράλληλη μείωση της χρήσης των πόρων, αποφυγή και εξάλειψη των επικίνδυνων ουσιών και βελτίωση της κυκλικότητας των υλικών και των συστημάτων· 40. τονίζει εκ νέου την επείγουσα ανάγκη να επιταχυνθεί η μετάβαση προς ένα μοντέλο αναγεννητικής ανάπτυξης, όπου η κατανάλωση πόρων θα συνάδει με τα όρια του πλανήτη και θα μειώνεται το αποτύπωμά μας.
Για τον σκοπό αυτό, είναι επιτακτική ανάγκη να αποσυνδεθεί η ανάπτυξη από τη χρήση των πόρων, να αναπτυχθεί μια γνήσια κυκλική κοινωνία και να υπάρξει συνεργασία σε όλα τα επίπεδα διακυβέρνησης και κοινωνίας· 41. τονίζει την ανάγκη στήριξης των ΜΜΕ και των μικρών τοπικών παραγωγών κατά την πράσινη μετάβαση χωρίς αύξηση του διοικητικού φόρτου.
Η ευρωπαϊκή χρηματοδότηση είναι απαραίτητη για την εξασφάλιση αυτών των μεταβάσεων· τονίζει την ανάγκη συμμετοχής των τοπικών και των περιφερειακών αρχών στην παροχή πληροφοριών σχετικά με τα διαθέσιμα κονδύλια της ΕΕ για αυτόν τον σκοπό·